*****

ΚΑΝΟΝΙΣΜΟΣ (ΕΟΚ) αριθ. 2439/89 ΤΗΣ ΕΠΙΤΡΟΠΗΣ

της 4ης Αυγούστου 1989

που τροποποιεί τους κανονισμούς (ΕΟΚ) αριθ. 1634/86 και (ΕΟΚ) αριθ. 3711/88 όσον αφορά το συμπληρωματικό μηχανισμό που εφαρμόζεται στις συναλλαγές για το ελαιόλαδο που εισάγεται από την Πορτογαλία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την πράξη προσχώρησης της Ισπανίας και της Πορτογαλίας, και ιδίως το άρθρο 252 παράγραφος 3,

τον κανονισμό (ΕΟΚ) αριθ. 569/86 του Συμβουλίου της 25ης Φεβρουαρίου 1986 για τον καθορισμό των γενικών κανόνων εφαρμογής του συμπληρωματικού μηχανισμού που εφαρμόζεται στις συναλλαγές (1), όπως τροποποιήθηκε τελευταία από τον κανονισμό (ΕΟΚ) αριθ. 3296/88 (2), και ιδίως το άρθρο 7 παράγραφος 1,

Εκτιμώντας:

ότι ο κανονισμός (ΕΟΚ) αριθ. 3711/88 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 598/89 (4) ορίζει το ενδεικτικό ανώτατο όριο για τις εισαγωγές ελαιολάδου στην Πορτογαλία για την περίοδο εμπορίας 1988/89· ότι, στη σημερινή κατάσταση της αγοράς ελαιολάδου στην Πορτογαλία, η οποία χαρακτηρίζεται από μειωμένες διαθέσιμες ποσότητες ελαιολάδου στη χώρα σε σύγκριση με τη ζήτηση, πρέπει να προβλεφθεί με το χαρακτήρα του οριστικού μέτρου μια αύξηση του ενδεικτικού ανώτατου ορίου για την τρέχουσα περίοδο εμπορίας, ώστε να εξασφαλιστεί ο ομαλός εφοδιασμός της αγοράς·

ότι ο κανονισμός (ΕΟΚ) αριθ. 574/86 της Επιτροπής (5), όπως τροποποιήθηκε τελευταία από τον κανονισμό (ΕΟΚ) αριθ. 3296/88, καθόρισε, για το σύνολο των γεωργικών τομέων, τις λεπτομέρειες εφαρμογής του συμπληρωματικού μηχανισμού που εφαρμόζεται στις συναλλαγές· ότι εκδόθηκαν ορισμένες ειδικές διατάξεις για τον τομέα των λιπαρών ουσιών με τον κανονισμό (ΕΟΚ) αριθ. 1634/86 της Επιτροπής (6), όπως τροποποιήθηκε τελευταία από τον κανονισμό (ΕΟΚ) αριθ. 219/87 (7)· ότι εάν ληφθεί υπόψη η σημερινή κατάσταση της αγοράς ελαιολάδου στην Πορτογαλία, πρέπει να προβλεφθούν, για την τρέχουσα περίοδο, ορισμένες ειδικές λεπτομέρειες εφαρμογής του μηχανισμού αυτού, για την καλύτερη διαχείριση των εισαγωγών στη χώρα αυτή·

ότι, για να είναι δυνατή η έκδοση πιστοποιητικών ΣΜΣ, πρέπει να καταργηθεί ο κανονισμός (ΕΟΚ) αριθ. 750/89 (8)·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Λιπαρών Ουσιών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο άρθρο 1 πρώτο εδάφιο του κανονισμού (ΕΟΚ) αριθ. 3711/88, ο αριθμός «15 000 τόνοι» αντικαθίσταται από τον αριθμό «22 500 τόνοι».

2. Στο άρθρο 1 δεύτερο εδάφιο του ίδιου κανονισμού, η ημερομηνία «17 Μαρτίου 1989» αντικαθίσταται από την ημερομηνία « 16 Αυγούστου 1989».

Άρθρο 2

1. Το άρθρο 2 παράγραφος 1 πρώτο εδάφιο του κανονισμού (ΕΟΚ) αριθ. 1634/86 αντικαθίσταται από το ακόλουθο κείμενο:

«1. Η διάρκεια ισχύος των πιστοποιητικών ΣΜΣ που αναφέρονται στο άρθρο 2 του κανονισμού (ΕΟΚ) αριθ. 574/86 περιορίζεται σε:

- δύο μήνες για το ελαιόλαδο,

- τρεις μήνες για τις πίτες

από την ημερομηνία για την οποία ζητήθηκαν.»

2. Στο άρθρο 2 παράγραφος 2 του ίδιου κανονισμού, ο αριθμός «5 » αντικαθίσταται από τον αριθμό «25».

Άρθρο 3

Καταργείται ο κανονισμός (ΕΟΚ) αριθ. 750/89 της Επιτροπής.

Άρθρο 4

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Αυγούστου 1989.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 55 της 1. 3. 1986, σ. 106.

(2) ΕΕ αριθ. L 293 της 27. 10. 1988, σ. 7.

(3) ΕΕ αριθ. L 325 της 29. 11. 1988, σ. 40.

(4) ΕΕ αριθ. L 65 της 9. 3. 1989, σ. 13.

(5) ΕΕ αριθ. L 57 της 1. 3. 1986, σ. 1.

(6) ΕΕ αριθ. L 144 της 29. 5. 1986, σ. 20.

(7) ΕΕ αριθ. L 24 της 27. 1. 1987, σ. 8.

(8) ΕΕ αριθ. L 80 της 23. 3. 1989, σ. 55.